Ambelau

Rannajoon ja kuju

Saar on ligikaudu ovaalse kujuga, ainult kaguosas on väike väljasopistus. Rannajoon on  väheliigestatud.
Saare läbimõõt on umbes 10 km.

Geoloogiline ehitus

Ambelau on vulkaaniline saar. Domineerivad Kainosoikumi settekivimid.

Pinnamood

Pinnamood on üldiselt mägine. Suurim kõrgus merepinnast on 608 m. Mägedel on järsud nõlvad.
Tasased on ainult rannikuribad saare lõuna- ja idaosas.

Meri

Merevesi on ranna ja korallide vahel väga selge.
Vulkaan ulatub 4000 m sügavuseni.

Elustik

Suur osa saarest, eriti mägedes, on kaetud troopilise vihmametsaga. Taimestik ja loomastik on väga liigirikkad. Seal elavad muu hulgas punakülg-nestepapagoi, ruugepea-nestepapagoi ja prill-nestepapagoi, mets-jäälind ning põualibliklase Hebomoia glaucippae alamliik Hebomoia glaucippae kazukoae. 
Ambelaul on korallrahud, korallkalad ning laiad ja paksud mangroovid (eriti Siwari ja Elara küla alal).

Maavärinad

Ambelau paikneb seismiliselt aktiivsed tsoonis. Viimane maavärin oli augustis 2006. See oli 5,9-magnituudiline maavärin, mille epitsenter oli 45 km Ambelaust lõunas.

Haldus

Saar kuulub Maluku provintsi Lõuna-Buru regentkonda ja moodustab Ambelau allringkonna. 
Kuni 1999. aastani kuulus saar Kesk-Maluku regentkonda. Siis eraldati seadusega nr 46 sellest Buru regentkond ja saarest moodustati selle koosseisus Ambelau allringkond. Aastal 2008 jaotati regentkond Buru regentkonnaks ja Lõuna-Buru regentkonnaks ning Buru allringkond läks viimase koosseisu.
Ringkonna halduskeskus on Walua. 
Ringkond jaguneb 7 halduslikuks külaks (desa), mille halduskeskused kannavad sama nime: Kampung Baru, Lumoy, Masawoy, Selasi, Siwar, Ulima ja Elara.
Saarel on võim allringkonna peal, traditsioonilistel pealikel (lalupatu), külavanematel (raja) ja mošee imaamil.

Etniline koosseis

Põhiosa rahvastikust moodustavad põliselanikud ambelaud. 
Saarel elab ka tulnukaid teistelt Maluku saartelt ning Sulawesilt (põhiliselt bugid) ja Butonilt ning jaavalasi. Viimased on saarele asunud Hollandi koloniaaladministratsiooni poolt 1900ndatel ning Indoneesia võimude poolt 1950ndatest 1990ndateni korraldatud ümberasustamisaktsioonide raames.
Ambelau kogukonnad jagunevad põliselanike ja tulnukate kogukondadeks.

Keeled

Rahvastevahelise suhtlemise keel on indoneesia keel, mida kõnes valdab suur osa saare täiskasvanud elanikest. Olmes kasutatakse kohalikke keeli ja murdeid, eelkõige ambelau keelt.

Religioon

Ambelau elanikud on põhiliselt islamiusulised (sunniidid). Saarel on mošee. On mõned kristlased. Osa saare elanikke järgib põlisusku.

Asustus

Asustus on koondunud rannikule. Suuremad asulad on Walua (Waelua, Wailua) põhjarannikul ja Elara lõunarannikul.
Varem olid külad sisemaal mägedes.

Pela ja sasi

Saarel on erisuhted (pela) Nusa Lauti saarega. 
Sasi on tavaõigus. 
Maa-sasi puudutab metsavarade (puit ja rotang) ning põldude ja istanduste (kookos, nelk, kakao ja muskaatpähkel) kasutamist. Maa-sasi kehtib kõigis külades. 
Mere-sasi keelab kima (rõõneskarp Tridacna), lola (tigu Trochus niloticus), meripurade ja kümnejalaliste püüdmise ja söömise. Mere-sasi kehtib Siwari külas (kümnejalaliste kohta) ning Ulima ja Masawoy külas (kõigi nimetatute kohta). Selle asemel püütakse ja süüakse tuunikala ja korallkalu. Nimetatud saadusi võivad püüda ja süüa nende külade elanikud, kus see sasi ei kehti.

Majandus

Enamik elanikke elatub põlluharimisest ja istandustest. Põllumajanduslikku maad on vähe. Mäenõlvadel on nelgi-, kookose-, kakao- ja muskaatpähkliistandused. Põhitoiduaine on saago. Kasvatatakse ka maisi ja bataati. Enamikul saarest on põlluharimine, sealhulgas naabersaartele omane riisikasvatus, mägise maastiku ja kivise mulla tõttu väga raske. Peale selle kipuvad rohked babirussad põlde laastama. Osa põllumajandustoodangut müüakse Buru saarele. 
Toiduks püütakse ka merest kala, eriti Masawoy ja Ulima külas. On ka kalureid, kes viivad värsket kala Buru saarele, põhiliselt Namlea turule, või vahetavad kohalike elanikega muude kaupade vastu. Põhiline püügikala on tuun.

Bartutui tuletorn

Saare lõunatipus Bartutui neemel on Bartutui tuletorn, mis tähistab lõunapoolset ligipääs Nuru saare ja Serami vahelisele Manipa väinale. See on 40 meetri kõrgune valge karkasstorn hoone katusel. Tuletorni fokaaltasand on 116 m kaugusel. Iga 10 sekundi tagant on kolm valget sähvatust.

Haridus

Ambelau saarel on võimalik saada põhikooliharidus (9 klassi).